L 159 I/8
RO
Jurnalul Oficial al Uniunii Europene
23.6.2023
(d) la alineatul (4), se adaugă următoarea literă: „(i) sunt destinate uzului exclusiv al statului membru care acordă autorizația și se află sub controlul deplin al acestuia și vizează îndeplinirea obligațiilor sale de întreținere în zonele care fac obiectul unui contract de închiriere pe termen lung încheiat între statul membru respectiv și Federația Rusă.”; (e) se introduce următorul alineat: „(4a) Prin derogare de la alineatul (1a), autoritățile competente pot autoriza tranzitul pe teritoriul Rusiei al produselor și tehnologiilor care ar putea contribui la consolidarea militară și tehnologică a Rusiei sau la dezvoltarea sectorului său de apărare și de securitate, astfel cum figurează pe lista din anexa VII, după ce au stabilit că astfel de produse sau tehnologii sunt destinate scopurilor prevăzute la alineatul (4) literele (b), (c), (d) și (h).”
3.
Articolul 2aa se modifică după cum urmează: (a) alineatul (1) se înlocuiește cu următorul text: „(1) Se interzice vânzarea, furnizarea, transferul sau exportul, în mod direct sau indirect, de arme de foc, piese, componente esențiale și muniție pentru acestea, care figurează în anexa I la Regulamentul (UE) nr.
258/2012 al Parlamentului European și al Consiliului (*) și ale armelor de foc și ale altor arme astfel cum figurează pe lista din anexa XXXV la prezentul regulament, indiferent dacă provin sau nu din Uniune, către orice persoană fizică sau juridică, entitate sau organism din Rusia sau în scopul utilizării în Rusia.
_____________ (*) Regulamentul (UE) nr.
258/2012 al Parlamentului European și al Consiliului din 14 martie 2012 privind punerea în aplicare a articolului 10 din Protocolul Organizației Națiunilor Unite împotriva fabricării și traficului ilegale de arme de foc, piese și componente ale acestora, precum și de muniții, adițional la Convenția Organizației Națiunilor Unite împotriva criminalității transnaționale organizate (Protocolul ONU privind armele de foc) și de stabilire a măsurilor privind autorizațiile de export, importul și tranzitul pentru arme de foc, piese și componente ale acestora, precum și muniții (JO L 94, 30.3.2012, p. 1).”; (b) la alineatul (2), se adaugă următoarea literă: „(c) cesiunea, licențierea sau transferul sub orice formă, în mod direct sau indirect, către orice persoană fizică sau juridică, entitate sau organism din Rusia ori în scopul utilizării în Rusia, al drepturilor de proprietate intelectuală sau al secretelor comerciale, precum și acordarea de drepturi de acces sau de reutilizare a oricăror materiale sau informații protejate prin intermediul drepturilor de proprietate intelectuală sau care constituie secrete comerciale, în legătură cu produsele și tehnologiile menționate la alineatul (1) și cu furnizarea, fabricarea, întreținerea și utilizarea produselor și tehnologiilor respective.”
4.
La articolul 2d, alineatul (1) se înlocuiește cu următorul text: „(1) Autoritățile competente fac schimb de informații privind aplicarea articolelor 2, 2a și 2b cu celelalte state membre și cu Comisia, inclusiv cu privire la orice autorizație acordată sau refuzată, și, în cazul suspiciunii de alegere a unei instanțe mai favorabile sau în alte situații, după caz, cu privire la orice cerere de autorizare primită.
Autoritățile competente fac schimb de informații cu celelalte state membre și cu Comisia cu privire la asigurarea respectării articolelor 2, 2a și 2b, inclusiv cu privire la încălcările și sancțiunile aferente, precum și cu privire la cele mai bune practici ale autorităților naționale de aplicare a legii și cu privire la detectarea și urmărirea penală a exporturilor neautorizate.
Schimburile de informații se efectuează utilizând sistemul electronic prevăzut la articolul 23 alineatul (6) din Regulamentul (UE) 2021/821.”
5.
La articolul 3 alineatul (2), se adaugă următoarea literă: „(c) cesiunea, licențierea sau transferul sub orice formă, în mod direct sau indirect, către orice persoană fizică sau juridică, entitate sau organism din Rusia ori în scopul utilizării în Rusia, al drepturilor de proprietate intelectuală sau al secretelor comerciale, precum și acordarea de drepturi de acces sau de reutilizare a oricăror materiale sau informații protejate prin intermediul drepturilor de proprietate intelectuală sau care constituie secrete comerciale, în legătură cu produsele și tehnologiile menționate la alineatul (1) și cu furnizarea, fabricarea, întreținerea și utilizarea produselor și tehnologiilor respective.”